NATO Xitoyning “hayratda qoldiradigan” harbiy yutuqlari haqida ogohlantirdi

NATO Harbiy qo‘mitasi (alyansning eng yuqori harbiy organi) rahbari Styuart Pich Xitoy harbiy modernizatsiyasining “hayratda qoldiradigan” tezligi haqida gapirib, NATO ushbu jarayonni diqqat bilan kuzatib borishi kerakligini ta’kidladi. Bu haqda u o‘zining Financial Times gazetasiga bergan intervyusida aytib o‘tdi.

“Xitoy o‘z kemalarini qanchalik tez qurgani, qisqa muddatda havo kuchlarini modernizatsiya qilgani, kibernetika va axborot boshqaruvining boshqa shakllariga qancha mablag‘ kiritgani, hayratga soladi”, — dedi Pich.
Pichning ta’kidlashicha, NATOning barcha a’zolari vaziyatni tahlil qilib, ittifoq uchun Xitoyning harbiy ambitsiyalari nimani anglatishini hal qilishi zarur.
NATO Harbiy qo‘mitasi rahbari so‘nggi yillarda Rossiya va Xitoy harbiylarining qo‘shma mashg‘ulotlari “nisbatan kichik”dan “yirik mashg‘ulotlar va tayyorlov imkoniyatlari”ga o‘tganini ta’kidladi. Biroq u ikki mamlakat strategik sheriklik sari intilayotgani haqidagi taxminlarni rad etdi.
Pichning fikriga ko‘ra, Rossiya va Xitoy Arktikadagi raqobat bilan bog‘liq holda qarama-qarshilikka kirishishi mumkin. XXR allaqachon o‘zini “subarktika kuchi” deb e’lon qilgan, Rossiya esa shimoliy mintaqalarida harbiy infratuzilmasini kengaytirmoqda.
Raqobatning kuchayishi global isish va muzliklarning erishi bilan bog‘liq bo‘lishi mumkin, chunki bu Shimoliy dengiz yo‘lini ekspluatatsiya qilish uchun keng imkoniyatlar beradi va mintaqaning boy mineral resurslariga kirishni osonlashtiradi.
“Arktikada uzoq vaqt davomida Xitoy va Rossiya o‘rtasida hech qanday uyg‘unlik bo‘lmaydi”, — dedi Pich.
Styuart Pich NATO Harbiy qo‘mitasini 2018-yildan beri boshqarib keladi.
Shimoliy dengiz yo‘li — Rossiyaning Yevropa qismi va Uzoq Sharq o‘rtasidagi eng qisqa suv yo‘li. Rossiya qonunchiligida u “Arktikada Rossiyaning tarixiy ravishda o‘rnatilgan milliy yagona transport aloqasi” sifatida mustahkamlangan. Yo‘l Shimoliy Muz okeanining dengizlari (Barens, Kara, Laptev dengizi, Sharqiy Sibir, Chukot) va qisman Tinch okeanidan (Bering dengizi) o‘tadi.